Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-09-21):
Vážené, vážený pán predsedajúci, vážené panie poslankyne, vážení páni poslanci, na rokovanie vlády predkladám vládny návrh zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov. Návrh zákona bol vypracovaný na základe úlohy z uznesenia vlády Slovenskej republiky a predkladaný návrh zákona má za cieľ zjednodušiť proces schvaľovania záväzných dokumentov týkajúcich sa poskytovania regionálneho príspevku. Keď sme nastupovali do funkcie, v zásade počas celého procesu sme počúvali, že príspevky, regionálne príspevky na najmenej rozvinuté okresy sa často rozdeľovali podľa straníckych knižiek alebo sa kupoval traktor, ktorý nevytvoril žiadne pracovné miesto, prípadne sa vybudovala cesta, ktorá šla len po dom k nejakému miestnemu funkcionárovi, čiže Najvyšší kontrolný úrad túto schému skontroloval, dal nám odporúčania a tieto odporúčania, ktoré Najvyšší kontrolný úrad identifikoval, sme zapracovali aj do tejto novely zákona. Cieľom novely zákona takisto bolo aj zjednodušiť celý proces. Viete, že zjednodušovanie je také hlavné motto, s ktorým prichádzam aj v eurofondoch. Zjednodušovať, zjednodušovať, zjednodušovať, pretože byrokracia následne plodí korupciu, korupcia znamená menej peňazí, ktoré sa dostanú k ľuďom. V eurofondoch sme to už robili piatimi balíčkami, ďakujem aj všetkým za podporu, teraz to robíme aj v tomto návrhu zákona, kedy v zásade ten proces, ktorý priemerne trval 177 dní schvaľovania, a to sú malé, relatívne malé regionálne príspevky, tak tento proces teraz skracujeme o viac ako polovicu. Takisto hodnotenie prebiehalo len na úrovni prednostov okresných úradov, teraz rozširujeme, rozširujeme hodnotiacu komisiu tak, aby tam mal zástupca, mal zástupcu aj samospráva, to znamená aj župa, aj región, aj, aj starostovia, aj, samozrejme, aj prednosta. Čo sa týka samotnej schémy, viete, že Slovensko má stále najmä veľký podiel najmenej rozvinutých okresov, je to najmä Prešovský kraj, ale je to aj Rimavská... Rimavská Sobota, Revúca, Kežmarok. Jedným z takých ukazovateľov je práve nezamestnanosť, ktorá je nad 1,5-násobok priemeru nezamestnanosti Slovenska, čiže to je také pomerne jednoduché kritérium na zaradenie najmenej rozvinutého okresu do schémy, do celej schémy okresov a cieľom je, samozrejme, v prvom rade vytvoriť pracovné miesta. Pracovné miesta, zamestnanosť – rovná sa dôstojný život, rovná sa peniaze na obživu seba a svojej rodiny. Čiže to je cieľom schémy najmenej rozvinutých okresoch. Takisto prínosom tejto schémy je aj to, že nastavila určitý počet, určitý postup alebo proces plánovania priorít na úrovni okresov. To znamená, že najmenej rozvinuté okresy, to, čo vlastne teraz robíme aj pri eurofondoch, majú, schvaľujú alebo pripravujú akčný plán, na základe ktorého následne sa priority, sa priority plnia. Týmto návrhom sa zavádza aj nová koncepcia, nová koncepcia pre radu, ktorá sa nahrádza riadiacim výborom, ako som povedala, bude tam, budú tam zástupcovia aj najvyššieho územného celku, aj okresného úradu a miest a obcí patriacej do najmenej rozvinutého okresu, sociálnoekonomickí partneri, čiže tá komisia je oveľa širšia, proces je transparentnejší, takisto jednou zo zmien je nahradenie dvoch vládou schvaľovaných záväzných dokumentov, schvaľoval sa akčný plán a ročné priority, teraz sa bude schvaľovať plán rozvoja ako komplexný dokument pre poskytovanie podpory najmenej rozvinutému okresu. A návrh zákona bol, samozrejme, predmetom riadneho pripomienkového konania. Je v súlade s ústavnými zákonmi, s nálezmi Ústavného súdu a myslím si, že je to pokračovanie dobrej schémy, ktorá môže pomôcť znížiť regionálne, regionálne rozdiely na Slovensku. Čiže ďakujem vám za pozornosť, dovoľujem si vás požiadať o podporu pri prerokovaní predloženého návrhu zákona. Ďakujem veľmi pekne.